《拟古二章 其一》
宋代·程公许

刚风轶飞浮，丛霄隐寥阔。其上仙者家，俯世尘漠漠。

慨我志远游，幽思无与豁。披云一长啸，曾举骑轇轕。

整袂谒灵君，授我一丸药。侍宴旬始宫，从游紫虚阁。

琅函閟道帙，许我抽玉钥。玄期记三生，广度有夙诺。

世氛日澒洞，帝念惨不乐。愿借万里风，从君驾鸾鹤。

鞭雷挥斗柄，夔罔并絷缚。扫清六合尘，景象回阊阖。

帝命不可稽，侍晨司校录。永劫保澄明，何问痴仙愕。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。